
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 14 februarie 2012               

Pl-x 13/2012                   


AVIZ
asupra propunerii legislative pentru modificarea şi completarea Ordonanţei nr.42 din 30 ianuarie 2003, actualizată, privind organizarea şi funcţionarea serviciilor de iluminat public, prin adăugarea Art.14, alin.(4) şi Art.14, alin.(4), lit. a)
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei nr.42 din 30 ianuarie 2003, actualizată, privind organizarea şi funcţionarea serviciilor de iluminat public, prin adăugarea Art.14, alin.(4) şi Art.14, alin.(4), lit. a), trimisă cu adresa nr. Pl x 13 din 1 februarie 2012 şi înregistrată cu nr. 31/41 din 2 februarie 2012.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul a respins propunerea legislativă, în calitate de primă Cameră sesizată, în şedinţa din 21 decembrie 2011.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa 14 februarie 2012.

Propunerea legislativă are ca obiect de reglementare modificarea art. 14 din Ordonanţa Guvernului nr. 42/2003 privind organizarea şi funcţionarea serviciilor de iluminat public, aprobată cu modificări şi completări prin Legea nr. 475/2003, cu modificările şi completările ulterioare, în sensul suportării parţiale a cheltuielilor cu iluminatul public pe drumurile naţionale ce tranzitează localităţile de către consiliile locale.

Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 1098 din 17 octombrie 2011, precum şi punctul de vedere al Guvernului transmis cu adresa nr. 2604 din 11 noiembrie 2011, prin care nu se susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative.

Actul normativ propus spre modificare, respectiv Ordonanţa Guvernului nr. 42/2003 privind organizarea şi funcţionarea serviciilor de iluminat public a fost abrogată în mod expres prin art. 47 din Legea serviciului de iluminat public nr. 230/2006, la data de 21 martie 2007, astfel încât prezenta iniţiativă legislativă este fără obiect.

În raport de obiectul şi conţinutul reglementării,  propunerea legislativă  face parte din categoria legilor ordinare. 
                              PREŞEDINTE,                        SECRETAR,

                                Daniel BUDA                Gabriel ANDRONACHE
Consilier parlamentar, Paul Şerban

